Source: https://kuria-birosag.hu/hu/sajto/tajekoztato-kuria-gfvx3002120123-szamu-ugyben-hozott-hatarozatarol
Timestamp: 2020-06-06 16:40:34
Document Index: 33005814

Matched Legal Cases: ['Kúria ', 'Kúria\n', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'Kúria ', 'bíróság ']

Tájékoztató a Kúria Gfv.X.30.021/2012/3. számú ügyben hozott határozatáról | Kúria
A felperes a második választottbírósági eljárást arra hivatkozva kezdeményezte, hogy ha az alperes szabályszerűen járt volna el, úgy – az akkor hatályban volt jogszabályok szerint – a befektetései alapján elért hozam után nem kellett volna adót fizetnie, ezért az utóbb fizetett adó kárként jelentkezik nála. Kérte ennek megfizetésére kötelezni az alperest.
A Pénz- és Tőkepiaci Állandó Választottbíróság a keresetet elutasította azzal az indokkal, hogy az alperes elévülési kifogása megalapozott, emiatt kizárt a követelés bíróság előtti érvényesítése.
A választottbírósági ítélet érvénytelenítése iránti perben a felperes keresetében kérte, hogy a bíróság a választottbíráskodásról szóló 1994. évi LXXI. törvény (Vbt.) 55.§(1) bekezdés e) pontja, valamint 55.§ (2) bekezdés b) pontja alapján érvénytelenítse a Választottbíróság ítéletét.
Arra hivatkozott, hogy az egyik választottbíró nem tárta fel teljes egészében az alpereshez fűződő kapcsolatát, ez okból a Választottbíróság eljárása nem felelt meg a felek megállapodásának; másrészt a választottbírósági ítéletet közrendbe ütközőnek állította.
Az elsőfokú bíróság a keresetet elutasította, mert nem találta olyan súlyúnak a választottbíró és az alperes között fennálló kapcsolatot, amely kizárását megalapozná, illetve amely miatt az ítélet érvényteleníthető lenne. Nem látta érvényteleníthetőnek a választottbírósági ítéletet a közrendbe ütközésre hivatkozással sem.
A felperesnek a Vbt. 55.§ (1) bekezdés e) pontja és a (2) bekezdés b) pontja jogszabálysértő alkalmazását állító felülvizsgálati kérelme alapján indult eljárásban a Kúria megállapította, hogy a választottbíró által fel nem tárt kapcsolat – jellege folytán - nem alkalmas arra, hogy jogos kétségeket ébresszen a választottbíró függetlensége vagy pártatlansága tekintetében. Nem találta tehát megállapíthatónak, hogy a jogerős ítélet sérti a Vbt. 55.§ (1) bekezdés e) pontjában foglaltakat.
A közrendbe ütközés körében a Kúria kifejtette, hogy a Választottbíróság nem alkalmazta a jogszabályokat olyan módon, mellyel nyilvánvalóan kétségbe vonta volna az állam feltétlen érvényesülést igénylő normáit. A jogszabályértelmezés, melyet a felperes támad, az ítélet érdemének felülvizsgálatára tartozó kérdés, amelyre azonban a polgári bíróságnak nincs hatásköre. Ez okból a Vbt. 55.§ (2) bekezdés b) pontjának megsértését sem találta megállapíthatónak.